Kinnitatud

Miina Härma Gümnaasiumi

direktori käskkirjaga nr 35, 15.02.2022.

...

**Arenguvestluse läbiviimise tingimused ja kord**

**Miina Härma Gümnaasiumis**

Miina Härma Gümnaasiumi (MHG) arenguvestluse läbiviimise tingimused ja kord tugineb Põhikooli- ja gümnaasiumiseadusele.

**EESMÄRK:** Õpilase arengu toetamiseks korraldatakse temaga koolis vähemalt üks kord õppeaastas arenguvestlus. Arenguvestlusel analüüsib õpilane õpingutes edenemist, toetavaid hobisid ja sotsiaalseid suhteid koolikeskkonnas. Klassijuhataja suunab vestlust ning aitab kokku leppida edasises õppes ja arengu eesmärkides.

**OSALEJAD:** Arenguvestlusel osaleb kuni 17-aastane õpilane koos oma vanemaga/esindajaga ja klassijuhataja. Vajadusel võib kaasata tugispetsialiste.

**VESTLUSE TOIMUMISE AEG JA KOHT:** Arenguvestluse toimumise aja ja koha lepib õpilase ja lapsevanemaga kokku klassijuhataja.

**VORM:** Arenguvestluse soovituslik vorm tuleneb õppija profiilist. Algklassides asub vorm MHG õpilaspäevikus. Põhikoolile ja gümnaasiumile on vastav vorm kättesaadav kooli kodulehel. Klassijuhatajal on õigus arenguvestluse vormi muuta.

**ETTEVALMISTUS VESTLUSEKS:** Võimalusel arutatakse enne arenguvestluste perioodi algust klassijuhataja tunnis vastav vorm läbi, õpilased saavad ennast vestluseks ette valmistada.

**DOKUMENTEERIMINE JA KONFIDENTSIAALSUS:**

1. Klassijuhataja avab igale õpilasele Stuudiumis arenguvestluse kaarti (AK), mille täidab peale arenguvestluse läbiviimist. See on klassijuhataja töödokument, millele õpilasel ja lapsevanemal juurdepääs puudub. AK-d näevad klassijuhataja poolt lisatud inimesed juhtkonnast ja tugistruktuurist. Kui õpilase klassijuhataja vahetub, antakse õigused üle järgmisele klassijuhatajale.
2. Arenguvestluse kuupäev ja osalejate nimed kantakse sisse klassijuhataja päevikusse.

**KOKKUVÕTTED SISEHINDAMISEKS:** Juunis osalevad klassijuhatajad arendusjuhi poolt läbiviidaval arenguvestlusel, kus tehakse kokkuvõtted sisehindamise jaoks ja sõnastatakse järgmise õppeaasta eesmärgid.

**LAPSEVANEMA KEELDUMINE:** Kui klassijuhataja ei ole saanud koolikohustusliku õpilase vanemaga arenguvestluse aja kokkuleppimiseks kontakti või vanem ei ole teist korda ilmunud arenguvestlusele kokkulepitud ajal, teavitab klassijuhataja sellest arendusjuhti, kes teavitab õpilase elukohajärgset valla- või linnavalitsust, kes vajaduse korral rakendab meetmeid lapse õiguste kaitsmiseks.